stanford-oval/wikipedia huggingface dataset:
מקדונלד'ס
הסיבות להצלחה

ניתן להסביר את הצלחתה של מקדונלד'ס כנובעת מכמה סיבות עיקריות, שהראשונה שבהן היא מחיריו הנמוכים של המזון ברשת המסעדות. אלו חוללו בארצות הברית תחילה ואחר כך במדינות אחרות מהפכה זוטא בתמחור מזון, ואפשרו לרבים אכילת מזון שקודם לכן לא הייתה ידם משגת לקנותו. אחת הסיבות החשובות לדעיכת קצב גידולה של החברה היא אימוץ שיטה זו על ידי חברות ורשתות אחרות.
הסבר נוסף להצלחתה של החברה עשוי להיות הפשטות והאחידות בהכנת המזון, בחירתו, הגשתו וטעמו. במקדונלד'ס יכלו קונים לבחור מתוך מגוון מצומצם, ברור וידוע מראש של פריטים, דבר שאפשר לקונים לבחור במהירות ובקלות את הפריטים הרצויים. האחידות סייעה גם בהורדת עלויות הכנת המזון במסעדה ובצמצום דרמטי של הצוות הנדרש לתחזוקתה. גם כאן, חיקוי השיטה על ידי חברות ורשתות אחרות שחק במידה רבה את יתרונה של מקדונלד'ס.
הסבר שלישי להצלחת החברה הוא שיטת הזיכיון שלה, שבה מקדונלד'ס נהנית מאחוז קטן יחסית מהכנסות המסעדה שבזיכיון. שיטה זו אפשרה לחברה להתרחב במהירות רבה מאוד, בסיכון קטן יחסית עבור החברה.
הסיבות להצלחה > מק-דרייב

בחלק מסניפי מקדונלד'ס הממוקמים במבנה עצמאי קיים מסלול המיועד למכוניות העובר בצמוד לאחד מקירות המבנה. בדרך כלל מוצבים שני חלונות בקיר הסמוך למסלול. האחד מיועד להזמנת הארוחה והשני מיועד לקבלתה. בסמוך לחלונות מוצבים שלטי התפריט והמחירים. השרות מיועד לאפשר קניית ארוחה ללא עזיבת המכונית, ובדרך כלל מקבלות הזמנות במק-דרייב עדיפות על הזמנות אחרות בסניף כדי לספק שרות מהיר.
בישראל כונה השירות גם בשמו האמריקני הכללי drive-through (או בקיצור drive-thru) אך סימון זה הוחלף למק-דרייב בחלק עקב ההיגוי הקשה לדוברי עברית.
הסיבות להצלחה > ילדים

מקדונלד'ס נותנים חשיבות רבה לשיווק לילדים. זה כולל השקעה בפרסומות לרוב בטלוויזיה, בלונים ודגלים עם הסמל המסחרי אותם ניתן למצוא בסניפים וצעצועים הנכללים בארוחות הילדים הנקראת "ארוחת מק - כיף לילדים" (או "Happy meal"). הצעצועים הם בדרך כלל צעצועי דמויות מהסרטים המצוירים שיוצאים באותו החודש או צעצועי הפעלה המותאמים לילדים. בסניפים גדולים היו אזורי משחק בשם "מקדונלדלנד" שכללו מגרשי משחקים, עמדות משחק ואזור ישיבה המעוצב במיוחד לילדים. בסניפים בעלי אזור שולחנות משלהם, כאלה שלא נמצאים בתוך הקניונים, יש גם שולחנות מיוחדים לילדים וזה כולל גם כיסאות לילדים אותם ניתן לשים ליד שולחנות רגילים והדמויות המזוהות עם הזיכיון: רונלד מקדונלד וחבריו: בירדי (הציפור המוקדמת), גרימס, ההמבורגלר (שודד ההמבורגרים) ועוד. בשנות ה-2010, כשילדים פחות התעניינו במגרשי משחקים ויותר במכשירים אלקטרוניים, מקדונלד'ס סגרה את המשחקיות הנלוות למסעדה ועיצבה מחדש את המסעדות בעיצוב מודרני ומינימליסטי וכן ווי פיי בחינם ללקוחות המסעדה, נוסף על כך בשנת 2016, עם פרוץ תופעת הליצנים המפחידים בארצות הברית ובשאר העולם, מקדונלד'ס הפסיקה להשתמש ברונלד מקדונלד כקמע שלהם, והחליפה אותה בדמות של קופסת ארוחת ילדים שעוצבה ב-2013 הנקראת "הפי" (או באנגלית "Happy") החל משנת 2020 מקדונלד'ס שוויקו ספרים.
הסיבות להצלחה > התאמה לקהלים מקומיים

עם הפיכתה לרשת בינלאומית, ספגה מקדונלד'ס לעיתים ביקורת על כך שאינה מתאימה את תפריטה לנהגים המקובלים במדינות שונות. הרשת פעלה להיענות לביקורת זו: בישראל וכמו כן גם במדינות מוסלמיות מסעדותיה של החברה אינן מגישות בשר חזיר, בהודו נעשה שימוש בבשר כבש במקום בבשר בקר והמסעדה מציעה מגוון רחב של מנות צמחוניות, בגרמניה מוצע המבורגר בציפוי בירה, בסין מרק עם נתחי המבורגר והמבורגר בציפוי טריאקי ובאיטליה פסטות ופיצות[דרוש מקור]. בישראל, חלק מן המסעדות הן כשרות ואינן מגישות מאכלי חלב או כריך גבינה ובשר (צ'יזבורגר).
ביקורות > גלובליזציה ואמריקניזציה

כחברה שסניפי הרשת שלה פעילים ברוב המדינות על–פני כדור הארץ, שימשה מקדונלד'ס סמל ליתרונות הגלובליזציה. מאותן סיבות, הפכה מקדונלד'ס גם לסמל עבור פעילי אנטי-גלובליזציה המתנגדים לחברה בגלל היותה סמל לגלובליזציה, לאמריקניזציה לתרבות הצריכה ולמותגים.
ביקורות > פגיעה בבעלי חיים

מקדונלד'ס מהווה מושא לביקורתם של פעילים למען זכויות בעלי חיים, המתנגדים לאכילת בשר, ואשר רואים במקדונלד'ס סמל לאכילת בשר ולגידול בעלי חיים המיועדים לצורכי מאכל בתנאים קשים במשקים מתועשים. כך למשל, רבים מהמשייכים עצמם לזרם הפאנק, המתנגד בחלקו הגדול לאכילת בשר, בחרו לציין בפרט את מקדונלד'ס ונושאים סיכות עליהן מוטבעת הכתובת McMurder בצורת הלוגו של מקדונלד'ס. את השם "דונלדס" מחליפה המילה Murder - רצח.
בשנת 2018 החל איגוד "the Humane Leauge" במסע פרסום בשם "I'm not lovin' it" (על רקע הסלוגן המוכר של מקדונלד'ס "I'm lovin' it") היוצא נגד החוות שמגדלות את התרנגולות עבור מוצרי העוף של מקדונלד'ס, והשתמשו בעיקר בפרסומות מזויפות לארוחות ילדים בכיכובו של רונלד מקדונלד (שכן רוב מוצרי העוף מזוהים יותר עם מנות הילדים), חלקן מתחילות בצורה חמודה ונהפכות למזעזעות (למשל ילדה קטנה פותחת קופסת ארוחת ילדים ומוציאה ממנה בובת תרנגולת ומחבקת אותה, ולאחר מכן רונלד מקדונלד חוטף את הבובה מהילדה ומחייך ברשעות, כשברקע נשמעות צרחות של תרנגולות), וחלקן מפחידות מתחילתן.
ביקורות > טענות נוספות נגד מקדונלד'ס

כנגד מקדונלד'ס הופנו טענות על ניצול עובדים בשכר נמוך. כמו כן, הופנו טענות כנגד סגירת חנויות שבהן התארגנו העובדים, שימוש בסדנאות יזע כדי לייצר את צעצועי "ארוחות הכיף", נזקים אקולוגיים שנגרמו עקב הגידולים החקלאיים והייצור התעשייתי של המוצרים שלה, מכירה של אוכל לא בריא, ייצור אריזות התורמות לזיהום הסביבה ופרסום פרסומות נצלניות (במיוחד כאלו המופנות לילדים).
ביקורות > משפט מקלייבל

משפט מקלייבל היה משפט דיבה שבו תבעה מקדונלד'ס את הלן סטיל ודייב מוריס, שנהגו לחלק עלונים כחלק מפעילותם בקבוצה קטנה בשם "גרינפיס לונדון" ובהם האשמות נגד החברה. העלונים, בשם "מה רע במקדונלד'ס" טענו כי מקדונלד'ס תורמת לרעב של אנשים בעולם השלישי, תורמת לכריתת יערות הגשם, משקרת כשהיא טוענת שהיא משתמשת בנייר ממוחזר, מזונה המוצג כבריאותי תורם למעשה לעלייה בהתקפי לב, סרטן ומחלות אחרות, גורמת להרעלות מזון, מעסיקה עובדים בשכר נמוך במכוון ומפטרת עובדים השואפים להתאגד, מפרסמת באופן הדוחף ילדים להציק להוריהם לקנות במסעדות הרשת, ואחראית לגידול בתנאים קשים של חיות למאכל.
בית המשפט דחה את רוב ההאשמות בעלון, וקיבל את הטענות בדבר פרסום הדוחף ילדים לבקש מהוריהם לקנות במסעדות הרשת, ואחריות לגידול חיות למאכל בתנאים קשים. סטיל ומוריס נדרשו לשלם 60 אלף לירות שטרלינג למקדונלד'ס, אך סירבו. על אף שרוב טענותיה של החברה התקבלו, הוביל המשפט לתוצאות שליליות מבחינת יחסי הציבור של החברה, המשפט קיבל תהודה תקשורתית וציבורית נרחבת מאוד, וכתוצאה ממנו, טענות רבות שהיו בעבר נחלתו של מיעוט שולי, הפכו למקובלות הרבה יותר. ערעור שהוגש על ידי סטיל ומוריס שינה את הפסיקה הראשונית לרעת מקדונלד'ס.
ביקורות > "לאכול בגדול"

בשנת 2004 יצר מורגן ספרלוק סרט תיעודי בשם "לאכול בגדול", בו טען כי אכילת מזון במקדונלד'ס אינה בריאה. ספרלוק טען כי אחרי חודש בו אכל רק מזון המיוצר על ידי מקדונלד'ס, בכמות כפולה מזו הדרושה לגופו (כ-5,000 עד 5,500 קלוריות, במקום 2,500 קלוריות ליום) וחדל מכל פעילות גופנית, עלה במשקלו ב-12 קילוגרם ומצב בריאותו הורע. בעקבות הסרט וביקורות דומות (לדוגמה, בסרט תיעודי בשם "מזון מהיר") החלה מקדונלד'ס להדגיש בשנים שלאחר מכן יותר את הערכים התזונתיים של המזון ברשת, שימוש בשמן הנחשב בריא יותר, הכנסת סיבים תזונתיים ללחמניותיה, הגדלת מבחר הסלטים בתפריטה, מעבר לרוטבי לייט, וכדומה. בשנת 2016 יצא סרט "המייסד" בבימויו של ג'ון לי הנקוק המתאר את סיפור המייסד של חברת מקדונלד'ס (ריי קרוק) וכיצד הפך את מקדונלד'ס לאימפריית רשתות המזון המהיר.
בישראל

החל משנת 1986 מקדונלד'ס העולמית בחנה את האפשרות לפתוח סניפים בישראל, והחלה לחפש זכיין מקומי, אך הדבר לא היה בסדר העדיפויות שלה באותו עת, והיא לא מצאה זכיין מקומי שיעמוד בדרישות שלה. ב-1990 שוב החלה לחפש זכיין מקומי ופרסמה מודעות בעיתונים בישראל המזמינים יזמים להגיש הצעות לקבלת זיכיון.
לאחר משא ומתן ארוך בחרה מקדונלד'ס את חברת אלוניאל בע"מ, בשליטת איש העסקים עמרי פדן, כזכיינית הרשת בישראל. ב-14 באוקטובר 1993 נפתח ברמת גן בקניון איילון הסניף הראשון של מקדונלד'ס בכל רחבי המזרח התיכון. כעבור מספר שנים הפכה מקדונלד'ס לאחת מרשתות המזון המהיר הגדולות והמצליחות בישראל, ב-2019 החזיקה ב-80% משוק רשתות ההמבורגרים המהירות בישראל. נכון לאוגוסט 2023 יש לרשת 228 סניפים בארץ, מקרית שמונה ועד אילת והיא מעסיקה כ-7 אלף עובדים.
תחילה פתחה הרשת סניפים לא כשרים בלבד. הדבר לא פגע בהצלחתה ותוך ארבע שנים הפעילה 50 סניפים. ב-1997 החלה לראשונה לפתוח סניפים כשרים. אך בירושלים סרבה הרבנות לתת לרשת תעודת כשרות עד שתסגור את המסעדה הלא-כשרה הפועלת במרכז העיר. בנוסף דרשה הרבנות להתחייב להימנע מפתיחת מסעדות לא כשרות נוספות בעיר. סניפי הרשת שהוכרזו כשומרי כשרות, סגורים בשבתות וחגים, ונמנעים מהגשת צ'יזבורגר (למעט הסניף שבטרמינל האווירי בנתב"ג, המחזיק בתעודת כשרות ופתוח גם בשבתות), לחלק משלטי הלוגו של מקדונלד'ס יש רקע כחול במקום האדום המסורתי, וזאת בעקבות דרישות הרבנים למתן תעודת כשרות, במטרה למנוע טעויות מצד הלקוחות.
מוצר ייחודי לשוק הישראלי הוא ההמבורגר "על גחלים" במקום בשיטת ההכנה המקורית. החלטה זאת באה בעקבות תפנית במדיניות החברה, אשר דרשה בעבר אחידות בכל הסניפים בעולם. כמו כן, הרחיבה החברה את התפריט והוסיפה מנות בעלות אופי מקומי כגון: "מקשווארמה", "מקקבב", ו"מקפלאפל" שהוצאו מהתפריט מאז, כמו כן "סלט קצוץ" הנקצץ במקום.
בשנת 2013 נעשתה פנייה לרשת לפתוח סניף בקניון המוקם בעיר אריאל (שביהודה ושומרון), אך הרשת סירבה בנימוק שאינה פותחת סניפים מעבר לקו הירוק. ביוני 2019 קרא בשל כך שר הכלכלה אלי כהן להפעיל את חוק החרם על רשת מקדונלד'ס.
בנפרד מפעילות זו, חברת מקדונלד'ס העולמית רכשה בישראל בשנת 2019 את חברת ההזנק "דינמיק אילד" (Dynamic Yield).
באוגוסט 2021 החלה החברה לפתוח בישראל סניפי "מק גלידה" כאשר הסניף הראשון נפתח בקניון עופר רחובות.
באפריל 2024 פורסם כי מקדונלד'ס העולמית מבקשת לרכוש את כלל סניפי הרשת בישראל מידי הזכיין המקומי, לאור חרם  מצד מוסלמים על מסעדות החברה ברחבי העולם בטענה שהזכיין הישראלי תרם ארוחות לחיילי צה"ל במהלך מלחמת חרבות ברזל.
החל מיולי 2024 איש העסקים עמרי פדן מודיע ששאול סגב יכנס לתפקיד מנכ"ל מקדונלד'ס ישראל.
ראו גם

ליבק נגד מסעדות מקדונלד'ס
לאכול בגדול
מורגן ספרלוק
מדד ביג מק
הערות שוליים

↑  Human Rights and Respectful Workplaces, באתר מקדונלד'ס (באנגלית)
↑  Elior Amar, Follow Your Gut: 5,000 People Study “Hamburgerology” To Boost Their Career, Upword’s Blog, ‏2022-09-04 (באנגלית)
↑  Russian-owned successor of McDonald's opens in Moscow, AP NEWS, ‏2022-06-12 (באנגלית)
↑  מקדונלדס שוב מקפיאה בואה, מעריב, 11 בנובמבר 1986
יובל אליצור, וושינגטון, רשת מקדונלד'ס טרם החליטה למי למסור הזכיון בישראל, מעריב, 9 בדצמבר 1987
↑  רון מיברג, עשרה המבורגרים לחצי קילו, חדשות, 22 בדצמבר 1989
↑  שמואל נחושתן, ויאמר אלוהים - לפני חצי שנה החילה מקדונלדס אח המנדט על ישראל. היא פרסמה את מודעת ההזמנה שלה ליזמים שרוצים לנהל מסעדת המבורגרים כזאת בתל־אביב., חדשות, 11 בספטמבר 1990
↑  רווית נאור, הצ'יפס היה אחלה, חדשות, 25 באוקטובר 1993
↑  עדי דברת, מיליארד שקל בלחמניה: כך משתלטת מקדונלד'ס על השוק הישראלי, באתר TheMarker‏, 16 באוקטובר 2019
↑  רשימת הסניפים, אתר הרשת, נצפה ב-1 באוגוסט 2023
1 2  זהבה דברת, ‏סניף מקדונלדס כשר נסגר בשל חוסר כדאיות כלכלית, באתר גלובס, 2 בספטמבר 1997
↑  משה ריינפלד, שופט הורה לאפשר למקדונלדס לפתוח עוד סניף לא כשר בי-ם, באתר TheMarker‏, 18 בדצמבר 2001
שחר אילן, הקניון כמפגע צניעות, באתר הארץ, 22 בדצמבר 2001
↑  ביני אשכנזי, הזגזוג של הרבנות: כשרות למסעדות שפועלות בשבת - אבל רק בנתב"ג, באתר TheMarker‏, 14 בינואר 2020
↑  נורית שר, מנכ"ל מקדונלד'ס ישראל: מחזור המכירות של הרשת בישראל יגדל השנה ב-20% ונתח השוק שלה יגדל ל-50%, באתר TheMarker‏, 11 במרץ 2001
↑  עידו אפרתי, צעירי מקדונלד'ס יהיו הראשונים לכופף את הבעלים עמרי פדן?, באתר TheMarker‏, 14 ביוני 2013
↑  נורית קדוש, עמרי פדן, בעלי מקדונלד'ס ישראל, מסרב לפתוח סניף באריאל בקניון של רמי לוי, באתר כלכליסט, 26 ביוני 2013
מתן חצרוני ואלעד שמחיוף, ‏מקדונלד'ס סירבה לפתוח סניף באריאל, התושבים זועמים: "נחרים את הרשת", באתר ‏מאקו‏, 26 ביוני 2013
↑  אורה קורן, שר הכלכלה קרא להפעיל את חוק החרם נגד מקדונלד'ס, באתר TheMarker‏, 10 ביוני 2019
↑  יוסי הטוני, ‏להגדיל ב-1.90 שקל? מקדונלד'ס קונה את דיינמיק יילד הישראלית ביותר ממיליארד שקלים, באתר "אנשים ומחשבים",  26 במרץ 2019
↑  ynet אוכל, לראשונה בארץ: מקדונלד'ס פותחת גלידרייה, באתר ynet, 4 באוגוסט 2021
↑  בגלל החרם: מקדונלד'ס קונה בחזרה את הסניפים בישראל, באתר ערוץ 7, 5 באפריל 2024
↑  שלח הודעה לעובדי מקדונלס ישראל
| --- | --- |
בקרת זהויות :  NLI: 987007593096505171  BIBSYS: 6029357  BNE: XX126537  BnF: cb121150481 (data)  GND: 2084334-3  ISNI: 0000 0000 9322 4855  LCCN: n50000582  NKC: kn20030505006  NLA: 52238958  SNAC: w68q0tss  SUDOC: 029547199  ULAN: 500277674  VIAF: 136891459   WorldCat (עם VIAF): 136891459 
הלוגו ששימש מ-18 בנובמבר 1968 עד 2006
תפוצת מקדונלד'ס בעולם לפי שנת פתיחה
סניף מקדונלד'ס בשאנגחאי
סניף מקדונלד'ס כשר בקניון גירון באשקלון, ישראל
ג'וטו די בונדונה

| --- | --- |

פרט מתוך היצירה "Cinq maîtres de la Renaissance florentine", מאת אמן לא ידוע במחצית הראשונה של המאה ה-16
 לידה:  סביב 1267 ויקיו, רפובליקת פירנצה 
 פטירה:  8 בינואר 1337 פירנצה, רפובליקת פירנצה 
 תחום יצירה:  אדריכלות, ציור 
 זרם באמנות:  פרוטו רנסאנס, אמנות גותית 
 הושפע על ידי:  צ'ימבואה 
 יצירות ידועות:  קפלת סקרובני, קמפנילה די ג'וטו, סטפנוס הקדוש, המעגל של ג'וטו 
 מספר צאצאים:  8 
 
ג'וֹטּוֹ דִי בּוֹנְדוֹנֶה (באיטלקית: Giotto di Bondone; נודע בכינוי ג'וטו; סביבות 1267 – 8 בינואר 1337) היה צייר ואדריכל איטלקי. נחשב לראשון בשורה של אמנים דגולים שהביאו לפריחת הרנסאנס האיטלקי.
ביוגרפיה

ג'וטו נולד למשפחה ענייה בכפר ליד פירנצה. אביו, בונדונה, היה חקלאי, והוא עצמו היה רועה צאן. מרבית החוקרים מאמינים כי ג'וטו היה שמו האמיתי, ולא מדובר בקיצור של השם "אמברוג'וטו" או "אנג'לוטו".
האגדה מספרת (כפי שמוסר ג'ורג'ו וזארי בביוגרפיות שלו "חיי הציירים, הפסלים והאדריכלים הדגולים ביותר, מתוך "ההערות" ללורנצו גיברטי) כי בגיל 11, עת היה רועה את הצאן, נהג ג'וטו לצייר בגיר על הסלעים. הצייר צ'ימבואה ראהו מצייר כבשה, כה טבעית ומושלמת עד שמיד ביקש מאביו אם יוכל לקחת את ג'וטו עמו וללמדו אמנות; וכך החלה הקריירה של ג'וטו בבית-המלאכה של צ'ימבואה.
יצירתו של ג'וטו הייתה חדשנית מאוד, והוא נחשב בדרך-כלל למבשר ההתפתחויות שהובילו, זמן קצר לאחר מכן, להתפרצות הרנסאנס. לפני ג'וטו צוירו דמויות כסמלים שטוחים ודקורטיביים; אולם הוא הצליח לאמץ את שפתם הוויזואלית של הפָּסלים, והעניק לדמויות משקל ונפח. מהשוואה בין המדונה, כפי שצוירה בידי מורו ורבו, לבין המדונה ביצירתו, ניתן להבין בקלות מדוע נחשבו ציוריו לנס של נטורליזם.
ג'וטו הפיח רוח חדשה בנושאים הדתיים (שהיו נושאי האמנות היחידים כמעט באותה התקופה), והביע אותם ברעננות נקייה ובחיות בלתי-צפויה. מבקרים רבים מציינים את "הרגש האנושי" כמאפיין הבולט ביותר של יצירתו. המהפכה בציור שיצר ג'וטו כללה לא רק את החלפת הסגנון הביזנטי, את ביסוס הציור כאמנות בפני עצמה לשש המאות הבאות אחריו ואת שחזורה של הגישה הנטורליסטית שהומצאה בעת העתיקה וננטשה בידי אנשי ימי-הביניים. בזכותו נחנכה שיטת אמנותית מוצקה המבוססת על התנסות והתבוננות בעולם. ג'וטו הבין שכדי להבין את העולם יש קודם כל להתבונן בו. הבנה זו, שלו ושל בני דורו, היא התחלתה של התקופה המדעית המוקדמת שהביאה מאוחר יותר להערכתם של המדעים המדויקים בתקופת הרנסאנס בכלל וליצירת הפרספקטיבה הציורית – שיטה מדעית ייחודית ליצירת אשליה של מרחב תלת-ממדי בפרט. עם זאת לא התנתק מהעבר והושפע ממנו. למשל ביצירתו "האבל על מות ישו" הדמויות מאמצות תנוחה שכבר הוצגה באמנות הביזנטית, למשל בפייטה מנרזי.
הוא קיבל הזמנות ליצירות רבות בכל רחבי איטליה, והפך לידיד קרוב של מלך נאפולי, כמו גם של דנטה אליגיירי. ג'ובאני בוקאצ'ו הזכירו ביצירתו "דקאמרון". הקריירה של ג'וטו השתרעה על פני שנים רבות והיא הובילה אותו על פני חצי איטליה, לרבות פדובה, רומא ונפולי, כמו גם לצרפת. השפעתו הורגשה זמן רב לאחר מותו: חלק קטן מיצירותיו שרד עד ימינו, ותלמידיו דאגו להנציח את סגנונו בשנים שאחרי מותו. ליורשו הישיר נחשב הצייר מזאצ'ו.
כאדריכל, נודע ג'וטו בעיקר בזכות בניית מגדל הפעמונים של קתדרלת סנטה מריה דל פיורה שבפירנצה הידוע בשם הקמפנילה די ג'וטו.
לפי אחד הסיפורים, רצה האפיפיור בוניפקיוס השמיני להעסיק את ג'וטו, ושלח שליח אל האמן. השליח ביקש מג'וטו ציור שיוכל להציג לאפיפיור, כדי להוכיח את כישרונו. ג'וטו חייך ולקח פיסת נייר, טבל את מברשתו בצבע אדום, הצמיד את זרועו לצידו ובתנועה אחת של פרק כף-ידו צייר עיגול מושלם. ג'וטו נתן ציור זה לשליח, שבהה בו כלא-מאמין. "האם זה הציור היחיד שאקבל?", שאל השליח. ג'וטו ענה, "זה די והותר. שלח ציור זה וראה אם יובן".
על שמו נקראת הגשושית ג'וטו שנשלחה על ידי סוכנות החלל האירופית לחקור את שביט היילי ב-1986 והתקרבה למרחק של 596 ק"מ מפני השביט.
דחיית תאוות העולם
1295
 הבזיליקה של פרנציסקוס הקדוש מאסיזי, אסיזי
צלב
1310–1317
הקתדרה הלא גמורה, רימיני
מעצרו של ישו (נשיקת יהודה)
1304–1306
קפלת סקרובני, פדובה
קינה
1304–1306
קפלת סקרובני, פדובה
המדונה בהדרה
1300–1305
גלריית אופיצי, פירנצה
לידה
1310–1320
הבזיליקה התחתונה של פרנציסקוס הקדוש מאסיזי, אסיזי
החלום ביצירתו של ג'וטו

החלום על הארמון
1295
הבזיליקה העליונה של פרנציסקוס הקדוש מאסיזי, אסיזי
חלום יואכים
1303–1305
פדובה
חלום אינוקנטיוס השלישי
1295
הבזיליקה העליונה של פרנציסקוס הקדוש מאסיזי, אסיזי
חלום גרגוריוס התשיעי
לפני 1337
הבזיליקה העליונה של פרנציסקוס הקדוש מאסיזי, אסיזי
הערות שוליים

↑  גאלופ, גרוטרוי, וייסברג, יצירות מופת, תולדות הציור בעולם המערבי, ישראל: סטימצקי, 2005, עמ' 181
| --- | --- |
בקרת זהויות :  NLI: 987007261745305171  PLWABN: 9810586393405606  BIBSYS: 90266850  BNC: 000072311  BNE: XX893056  BnF: cb11943568d (data)  CANTIC: a10092948  CiNii: DA01594658  GND: 118539477  ICCU: CFIV023311  ISNI: 0000 0001 2125 1587  KulturNav: 13844708-a2a3-4bda-9fea-af7a3f126cdf  LCCN: n81071909  LNB: 000058602  MusicBrainz: 2fb51c85-fb7b-448d-9f54-60aae1197617  NDL: 00440981  NGV: 15751  NKC: jn19990002696  NLA: 35126164  NLG: 262731  NLK: KAC199610145  NSK: 000036974  NTA: 069526494  RERO: 02-A012312928  RKD: 31840  SELIBR: 188261  SNAC: w6rv0mcn  SUDOC: 027381668  TePapa: 43684  Trove: 834155  ULAN: 500010766  VcBA: 495/41968  VIAF: 27073355   WorldCat (עם VIAF): 27073355
עדן בן זקן

| --- | --- |

 לידה:  8 ביוני 1994 (בת 30) כ"ט בסיון ה'תשנ"ד ירושלים, ישראל 
 שם לידה:  עדן פסיה בן זקן
 מוקד פעילות:  ישראל ישראל
 תקופת הפעילות:  מ-2013
 עיסוק:  זמרת-יוצרת • מלחינה
 סוגה:  מזרחית • נשמה • R&B • פופ • דאנס
 סוג קול:  מצו-סופרן
 שפה מועדפת:  עברית 
 חברת תקליטים:  שרית הפקות בע"מ  ארומה מיוזיק
 בן זוג:  שוקי ביטון
 מספר צאצאים:  2
 פרופיל ב-IMDb
 
עדן פסיה בן זקן (נולדה ב-8 ביוני 1994) היא זמרת-יוצרת ומלחינה ישראלית. התפרסמה בעקבות השתתפותה בעונתה הראשונה של תוכנית הטלוויזיה "אקס פקטור ישראל", בה הגיעה למקום השני. בן זקן הייתה גם שופטת אורחת בעונה השלישית.
אלבומה הראשון, "מלכת השושנים", קיבל מעמד של אלבום פלטינה כפולה וזיכה אותה בתואר "זמרת השנה" לשנת 2015, במצעד השנתי שנערך בשיתוף פעולה בין מאקו, ערוץ 24 ותחנות רדיו אזוריות, תואר בו זכתה 4 שנים ברציפות גם במצעד השנתי של רשת כאן גימל בקול ישראל וגם בתואר "אשת השנה" במצעד השנתי של גלגלצ לשנים תשע"ז ותשע"ח. בספטמבר 2019, זכתה בן זקן בתואר "זמרת העשור" במסגרת מצעד העשור: פרויקט משותף של רדיו תל אביב ומאקו. בנוסף לכך זכתה בן זקן בתואר "זמרת העשור" ב"מצעד העשור" של כאן גימל. במרץ 2020, זכתה בן זקן בתואר "הזמרת הפופולרית בישראל" בקרב משתמשי שירות הסטרימינג Yandex.Music.
ביוגרפיה > ילדות ותחילת הקריירה

בן זקן נולדה בירושלים, למאיה, מורה, ושי, סגן-אלוף במילואים. ב-1995 כשהייתה בת שנה עברה משפחתה לקריית שמונה. סביה מצד אביה עלו ממרוקו; וסביה מצד אמה עלו מפולין.
בילדותה התמרדה ונעדרה רבות מבית הספר, וב-2008, בגיל 14, נשלחה ללמוד בפנימיית רמת הדסה בקריית טבעון. בכיתה י"א נרשמה לתיכון פרטי וחזרה להתגורר בביתה. בשנת 2013, עקב השתתפותה בתוכנית "אקס פקטור ישראל", עברה להתגורר ברמת גן.
ב-2011 בגיל 17 השתתפה בן זקן באודישנים של העונה התשיעית של "כוכב נולד", אולם ספגה ביקורת קשה, ומשום כך החליטה לא להירשם לאודישנים נוספים. בשנת 2012, כשהייתה בת 18, לקראת צילומי העונה הראשונה של התוכנית "אקס פקטור ישראל", קיבלה זימון ממלהקת התוכנית להגיע לאודישנים ונענתה לה בחיוב. בן זקן עברה את האודישנים בהצלחה והם אף היו לוויראליים, היא שובצה לנבחרת הבנות של רמי פורטיס, העפילה עד לגמר התוכנית והגיעה למקום השני לאחר רוז פוסטאנס שזכתה במקום הראשון. עם סיום התוכנית, החלה לעבוד על אלבום בכורה ובמאי 2014 שיתפה פעולה עם להקת אתניקס בשיר "מקסיקאנה".
ביולי 2014 התגייסה בן זקן לצה"ל ושירתה בבסיס השלישות הצבאית ברמת גן. במרץ 2018 החלה לשמש כפרזנטורית בפרסומת לקק"ל.
ביוגרפיה > 2015: מלכת השושנים

בינואר 2015, שנה לאחר סיום העונה הראשונה של אקס פקטור, יצא לאור הסינגל הראשון שלה, "מנגינה". השיר זכה לביקורות טובות ולהצלחה; הוא הגיע למקום השישי במצעד השבועי של מדיה פורסט ולמקום ה-13 (מתוך 20 השירים שהתמודדו) במצעד השנתי של ערוץ 24 בשיתוף עם רדיו חיפה, רדיו תל אביב, רדיו דרום ורדיו 99.5 חם אש.
במאי 2015 הוציאה את הסינגל השני שלה, "מלכת השושנים". השיר הפך ללהיט מיידי כאשר הוא הגיע למקום ה-4 במצעד השבועי של מדיה פורסט, ולמקום ה-6 במצעד השנתי של ערוץ 24 בשיתוף עם רדיו חיפה, רדיו תל אביב, רדיו דרום ורדיו 99.5 חם אש. הווידאו קליפ לשיר צבר למעלה מ-32 מיליון צפיות ביוטיוב. באוגוסט 2015, יצא הסינגל השלישי מהאלבום, "שיכורים מאהבה". השיר הגיע למקום ה-3 במצעד השבועי של מדיה פורסט.
אלבום הבכורה של בן זקן, מלכת השושנים, יצא ב-3 בספטמבר 2015, וזכה לביקורות טובות בעיקר, ששיבחו את קולה של בן זקן ואף השוו אותה לשרית חדד. מהאלבום בלטו גם השירים: "שורף לי בעיניים" שהפך לוויראלי, ו-"כמה רזית" שהיו ללהיטים בקרב חובבי המוזיקה הים תיכונית. מאוחר יותר יצא השיר "פיסה מזכרוני" כסינגל הרביעי מהאלבום והיה ללהיט רדיו, הפך לשיר הראשון של בן זקן שנכנס לפלייליסט של גלגלצ, והגיע למקום ה-2 במצעד השבועי של מדיה פורסט. ב-1 בדצמבר, הגיע האלבום למעמד אלבום זהב לאחר שמכר למעלה מ-15,000 עותקים בתוך חודש ולמעמד פלטינה כפול על 50,000 הורדות דיגיטליות. ב-30 בדצמבר 2015, הוציאה את הסינגל החמישי והאחרון מתוך האלבום "אלבינה", שלווה גם בקליפ מלא.
ביוגרפיה > 2016: תאמין לי

ב-12 במרץ 2016, הוציאה בן זקן את הסינגל "תאמין לי", סינגל ראשון מתוך אלבומה השני. השיר היה לשיר השלישי של בן זקן שנכנס לפלייליסט של גלגלצ (במסגרת התוכנית של דלית רצ'סטר) והגיע למקום ה-3 במצעד השבועי של מדיה פורסט.
ביוני 2016 הצטלמה יחד עם פאר טסי לקליפ של השיר "כל העיר שלנו", בו הם משתפים פעולה והוא היה לסינגל השני מתוך אלבומה השני. את השיר כתבו והלחינו דולב רם ופן חזות ועיבד מוזיקלית יעקב למאי. השיר קיבל ביקורות שליליות והגיע למקום ה-8 במצעד השבועי של מדיה פורסט אך זכה להצלחה ברשת וצבר למעלה מ-15 מיליון צפיות ביוטיוב.
באוגוסט 2016, הוציאה את הסינגל "תזיזו", סינגל שלישי מתוך האלבום השני. גם את השיר הזה כתבו והלחינו עבורה דולב רם ופן חזות ועובד והופק מוזיקלית על ידי יעקב למאי, כמו כן השיר משמש כשיר הנושא החדש של ערוץ הילדים, והגיע למקום ה-3 במצעד של מדיה פורסט ולמקום ה-33 במצעד השנתי של גלגלצ לשנת תשע"ז.
אלבומה השני תאמין לי, יצא ב-4 בספטמבר 2016. האלבום זכה לביקורות מעורבות, חלקן משבחות את בן זקן על המילים הבוגרות וסגנון המוזיקה הייחודי שפיתחה בשירי האלבום (שילוב של מוזיקת נשמה עם מוזיקה ים תיכונית). בנוסף לסינגלים שקדמו ליציאתו, בלטו גם השירים "כשאתפרק" ו"צוללת" שהיו לוויראלים, "ג'נטלמן" ו-"בחור מזהב" שהיו ללהיטים בקרב חובבי מוזיקה ים תיכונית ו-"אף אחד" שיצא כסינגל הרביעי מהאלבום והיה לשיר הרביעי של בן זקן שנכנס לפלייליסט של גלגלצ, היה לשיר הראשון של בן זקן שמגיע למקום ראשון במצעד השבועי של התחנה ובנוסף לכך הגיע למקום ה-2 במצעד השבועי של מדיה פורסט, בערב השקת האלבום החדש של זקן, קיבל האלבום מעמד אלבום פלטינה על מכירות של 40,000 עותקים בכחודש וחצי. השיר "אף אחד" הגיע למקום ה-8 במצעד השנתי של גלגלצ לשנת תשע"ז, ולמקום השישי במצעד של רשת גימל באותה שנה.
בנובמבר 2016 בן זקן הוציאה את הסינגל החמישי מהאלבום: "אין לי אותך" שזכה להצלחה נאה, ואת הסינגל השישי והאחרון, "הייתי חוזרת". השיר זכה לביקורות חיוביות על המקוריות של השיר ולאור העובדה שהוא הסינגל הראשון של בן זקן שכולו מז'אנר מוזיקת נשמה. השיר נכנס לפלייליסט גלגלצ והגיע למקום ה-18 במצעד השנתי של רשת גימל לשנת תשע"ז.
ביוגרפיה > 2017: לזאת שניצחה

ב-12 בפברואר 2017 יצא הסינגל "לזאת שניצחה", כסינגל הראשון מתוך האלבום השלישי. השיר נכתב, הולחן, עובד והופק מוזיקלית על ידי יעקב למאי, דולב רם ופן חזות, השיר זכה להצלחה בתחנות הרדיו והגיע למקום חמישי בשיאו במצעד השבועי של מדיה פורסט.
ב-16 במאי הופיעה לראשונה בתיאטרון קיסריה מול 3,500 איש, במופע אירחה גם את פאר טסי איתו היא שרה את "כל העיר שלנו". היא הופיעה בו שוב ב-1 ביולי והופיעה שם בפעם השלישית ב-2 בספטמבר. על המופע נמתחה ביקורת על יכולתה של בן זקן "להחזיק ערב" כאמנית הבולטת. ב-29 במאי הופיעה לראשונה גם בבריכת הסולטן בירושלים.
ב-13 ביוני יצא הסינגל השני מתוך האלבום: "רציתי", השיר זכה להצלחה יותר גדולה מהסינגל הקודם והיה לאחד השירים הבולטים של אותה שנה, זכה להצלחה בתחנות הרדיו כאשר הגיע למקום ראשון במצעד השבועי של גלגלצ ולמקום השני במצעד של מדיה פורסט. השיר הגיע למקום ה-2 במצעד השנתי של כאן גימל ותשיעי במצעד של גלגלצ.
בן זקן נבחרה להופיע כשופטת אורחת בעונה השלישית של סדרת הריאליטי בה היא בעצמה השתתפה - "אקס פקטור ישראל" - בזמן חופשת הלידה של הזמרת שירי מימון. ב-6 ספטמבר יצא האלבום השלישי שנקרא: לזאת שניצחה. האלבום כולל שיתוף פעולה של בן זקן עם דיג'יי ויוו בשיר שנקרא "מאורסת". באותה השנה נבחרה בן זקן לזמרת השנה של ישראל מטעם כאן גימל ולאשת השנה במצעד של גלגלצ וזמרת השנה של ערוץ הילדים. בנוסף לכך 5 שירים שלה נכנסו למצעד השנתי של גלגלצ (מתוכם שניים בעשירייה הפותחת), שזהו שיא חסר תקדים לזמרת. באותה השנה יצא גם הסינגל השלישי "כולם באילת", שזכה להצלחה נאה והסינגל הרביעי והאחרון "צועקת", שזכה להצלחה רבה, ואף הגיע למקום ה-25 במצעד סוף השנה של גלגלצ.